በኢትዮጵያ ባለፉት 24 ሰዓታት በተደረገ ምርመራ በ268 ሰዎች ላይ የኮሮናቫይረስ ተገኝቷል፤ የስምንት ሰዎች ሕይወትም አልፏል፡፡
ባሕር ዳር፡ ሰኔ 06/2012 ዓ.ም (አብመድ) በኢትዮጵያ 24 ሰዓታት ውስጥ በተደረገ የ5 ሺህ 644 ሰዎች የላቦራቶሪ ምርመራ በ268 ሰዎች ላይ የኮሮናቫይረስ መገኘቱን የጤና ሚኒስቴር አስታውቋል፡፡ ይህም በሀገሪቱ አጠቃላይ ቫይረሱ የተገኘባቸውን ሰዎች ቁጥር ወደ 3 ሺህ 166 ከፍ አድርጎታል፡፡ ዛሬ ሪፖርት ከተደረገው ስምንት ሞት መካከል አራቱ ቫይረሱ እንዳለባቸው የተረጋገጡት በአስከሬን ምርመራ ነው፤ ቀሪዎቹ አራት በሕክምና ክትትል የነበሩ ናቸው፡፡ባለፉት 24 ሰዓታት ተጨማሪ ስምንት ሰዎች ሕይወታቸው እንዳለፈም ተገልጧል፤ ይህም አጠቃላይ በኮሮናቫይረስ ምክንያት ሕይወታቸው ያለፉ ሰዎችን ቁጥር ወደ 55 ከፍ አድርጎታልየጤና ሚኒስቴር ከትናንት በስቲያ በነበረው ሪፖርት ላይም ማስተካከያ አውጥቷል፡፡ ሚኒስቴሩ እንዳለው በዕለቱ 17 ሰዎች ከዚያ በፊት ሪፖርት ተደርገው በሕክምና ክትትል የነበሩ በድጋሜ ሪፖርት ተደርገዋል፤ በመሆኑም ሰኔ 4/2012ዓ.ም የወጣው አዲስ ቫይረሱ የተገኘባቸው ሰዎች ቁጥር 147 እንደሆነ ሚኒስቴሩ አሳስቧል፡፡
የጤና ሚኒስቴር 44 ሰዎች ከበሽታው ማገገማቸውንም አስታውቋል፤ ይህም አጠቃላይ ከቫይረሱ ያገገሙትን ሰዎች ቁጥር ወደ 495 አሳድጎታል፡፡በአጠቃላይ ኢትዮጵያ ለ176 ሺህ 504 ሰዎች የላቦራቶሪ ምርመራ አድርጋ በ3 ሺህ 166 ሰዎች ላይ ቫይረሱን አግኝታለች፤ 2 ሺህ 614 ሰዎች ደግሞ አሁን በለይቶ ሕክምና መስጫ ውስጥ ይገኛሉ፤ 55 ሰዎች ሕይወታቸው አልፏል፡፡ ኢትዮጵያ ከደቡብ አፍሪካ፣ ጋና እና ሞሮኮ በመቀጠል ከፍተኛ ቁጥር ያለው ሰው መርምራለች፤ ከሕዝብ ብዛቷ አንጻር ግን በቂ አለመሆኑ እየተገለጸ ነው፡፡